****

**REPUBLIKA SRPSKA**

**GRAD DERVENTA**

**GRADONAČELNIK**

**GRADSKA UPRAVA**

**ODJELjENjE ZA PRIVREDU I**

**DRUŠTVENE DJELATNOSTI**

Derventa, Trg oslobođenja br.3, 74400 Derventa Tel: ++387 53 315 161, Faks: ++387 53 315 184 e-mail: [derv.pri@gmail.com](mailto:derv.pri@gmail.com)

**INFORMACIJA**

**O PRIMJENI ODLUKE O RAVNOPRAVNOSTI POLOVA**

**U OPŠTINI DERVENTA ZA PERIOD 01.01. DO 31.10.2022. GODINE**

**DERVENTA, novembra 2022. godine**

**Uvod**

Uvođenje principa ravnopravnosti polova u sva područja života i rada na lokalnom nivou predstavlja ispunjenje jednog od osnovnih principa iz domena ljudskih prava i sloboda. Jednakost i ravnopravnost polova nisu samo pitanja socijalne pravičnosti i pravednosti, nego predstavljaju elementarni uslov za društveni i ekonomski razvoj lokalne zajednice, s posebnim naglaskom na smanjenje siromaštva i poboljšanje kvaliteta života svih građana i građanki grada i društva.

Odlukom o ravnopravnosti polova u opštini Derventa, koju je Skupština opštine Derventa donijela 2013. godine uređeno je ostvarivanje ravnopravnosti polova, donošenje propisa i preduzimanje posebnih mjera za sprečavanje diskriminacije zasnovane na polu i stvaranje jednakih mogućnosti za ostvarivanje svih prava i obaveza pripadnika/ca oba pola u lokalnoj samoupravi, javnim ustanovama i drugim subjektima čiji je osnivač grad.

Prema Odluci , organi opštine Derventa su dužni da preduzmu sve odgovarajuće i potrebne mjere radi sprovođenja odredaba propisanih zakonom i Gender Akcionim planom Bosne i Hercegovine, ocjenjuju i vrednuju uticaj svih svojih odluka i aktivnosti na položaj žena i muškaraca u svim fazama planiranja, donošenja i sprovođenja odluka, kao i da prikupljaju , evidentiraju i obrađuju statističke podatke i informacije razvrstano po polu koje se obrađuju u okviru njihove nadležnosti.

Pored toga, organi opštine Derventa dužni su, u skladu sa odredbama važećih zakonskih propisa i međunarodnih standarda u oblasti ravnopravnosti polova, preduzimati podsticajne i programske mjere za podsticanje i ostvarivanje rodne ravnopravnosti na osnovu analize položaja žena i muškaraca u oblasti za koje se utvrđuju.

**Primjena Odluke o ravnopravnosti polova u opštini Derventa za**

**period 01.01. - 31.10. 2022. godine**

Unutar Gradske uprave kao mehanizam za ravnopravnost polova postoji Odbor za ravnopravnost polova. Odbor prema svojim nadležnostima promoviše jednaka prava i mogućnosti za muškarce i žene, razmatra prijedloge odluka i drugih propisa iz svoje nadležnosti sa aspekta ravnopravnosti polova i daje prijedloge za njihovo usaglašavanje sa zakonom , sarađuje sa drugim radnim tijelima, ostvaruje saradnju sa Gender centrom. Odbor broji pet članova, od čega su četiri člana žene.Odbor zasijeda u skladu sa svojim Programom rada, kao i po ukazanoj potrebi.

U izvještajnom periodu ostvarena je saradnja i sa drugim nadležnim institucijama, te nevladinim organizacijama u pogledu dostavljanja informacija koje su vezane za ostvarivanje ravnopravnosti polova u Gradu Derventa.

Grad Derventa uvijek pruža podršku, kroz razne vidove, svim promotivnim i drugim kampanjama podizanja svijesti o ravnopravnosti polova, i ima jako dobru saradnju sa Udruženjem žena „Derventa“ na realizaciji raznih aktivnosti i projekata vezanih za realizaciju principa ravnopravnosti polova. Gradska uprava je generalno opredijeljena za uspostavljanje saradnje sa svim nevladinim organizacijama, pa i onim koje se bave pitanjima ravnopravnosti polova i ženskim ljudskim pravima, kao i drugim koje se bave lokalnim i ruralnim razvojem i slično, a koje mogu svojim aktivnostima doprinijeti unapređenju ravnopravnosti polova u lokalnoj zajednici. Dokaz navedenog je i usvajanje Sporazuma o saradnji između opštine Derventa i nevladinih /neprofitnih organizacija na području opštine Derventa, od 03.02.2011. godine.

Kada je u pitanju usklađivanje opštih i drugih akata iz nadležnosti grada sa normativno – pravnim standardima za ravnopravnost, u izvještajnom periodu je, prilikom donošenja novih akata, i pri izmjenama postojećih , princip ravnopravnosti polova bio uključen.

Odlukom o ravnopravnosti polova u opštini Derventa definisano je da se prilikom izbora, imenovanja i konstituisanja naročito u Skupštini opštine i njenim radnim tijelima i komisijama koje ona imenuje, radnim tijelima i komisijama koje formira Načelnik opštine, organima upravljanja javnih preduzeća, ustanova i drugih organa čiji je osnivač opština Derventa, Opštinskoj izbornoj komisiji Derventa, Savjetima mjesnih zajednica na teritoriji opštine Derventa, obezbjeđuje zastupljenost najmanje 40% pripadnika/ca manje zastupljenog pola.

Princip ravnopravnosti polova u Gradu Derventa se primjenjivao pri imenovanjima odbora, savjeta, komisija i slično. U 2022 . godini je u razne komisije, savjete, radna tijela, timove od strane Skupštine grada i Gradonačelnika imenovano ukupno 186 članova , od čega je 88 žena , što je 47,31%.

U izvještajnom periodu za člana upravnog odbora javne ustanove čiji je osnivač Skupština grada Derventa imenovane su 4 žene od ukupno 12 članova, što čini 33,33%. Za članove nadzornog odbora imenovana su 4 člana, od čega je 1 žena.

U izvještajnom periodu Skupština grada je imenovala dvije žene na poziciju direktora javne ustanove čiji je osnivač Skupština grada Derventa i jednu ženu na poziciju vršioca dužnosti direktora javne ustanove čiji je osnivač Skupština grada Derventa, dok su na poziciju načelnika odjeljenja Gradske uprave Derventa od ukupno šest izvršilaca imenovane dvije žene.

U sastavu Gradske izborne komisije Derventa od ukupno pet članova, dva člana su žene, što čini 40%.

Što se tiče polne strukture Savjeta mjesnih zajednica na području Grada, treba istaći da u 42 mjesne zajednice na teritoriji Grada, od ukupno 215 članova, 89 su žene, ili 41,39%. Pored toga, za predsjednike Savjeta mjesnih zajednica izabrano je 7 žena, a 35 muškaraca.

Kada je u pitanju uspostavljanje i razvijanje statističkih i administrativnih evidencija razvrstanih po polu , za sve oblasti u nadležnosti lokalnih zajednica, može se konstatovati da se takve evidencije vode, mada ovaj princip nije u potpunosti zaživio na svim nivoima.

Iz Budžeta Grada se izdvajaju sredstva za sufinansiranje određenih projekata udruženja koje se zalaže za ženska ljudska prava ( u 2022. godini izdvojena su sredstva u iznosu od 6.950,00 KM za sufinansiranje projekata Udruženja žena „Derventa“).

Iz Budžeta Grada su u izvještajnom periodu izdvojena sredstva za organizaciju obilježavanja 8. marta- Međunarodnog dana žena.

U periodu januar-oktobar 2022. godine iz Budžeta Grada Derventa kao pomoć za funkcionisanje ženskih sportskih klubova izdvojena su finansijska sredstva u iznosu od 30.418,00 KM ( 2 isključivo ženska sportska kluba: Odbojkaški klub „Derventa“, Ženski rukometni klub „Derventa“).

Finansirani su takođe i sportski klubovi koji u svom sastavu imaju i muške i ženske ekipe, i to: Šahovski klub „Derventa“, Škola sporta „Arena“, Sportsko-ribolovno društvo „Ukrina“, Stonoteniski klub „Ukrina“, Bokserski klub „Derventa“, Karate klub „Derventa“, Kik boks klub „Imperija“, Tae Kwon Do Club „Derventa“, Škola fudbala „Mali šampion“, Karate klub „KIMA“, Klub borilačkih vještina „Derventa“.

Pored navedenog, pravo na podsticajna sredstva za razvoj poljoprivredne proizvodnje na području Grada u 2022. godini ostvarilo je 29 žena, koje su nosioci poljoprivrednog gazdinstva ( što je 11,51 % ukupnog broja korisnika podsticajnih sredstava). Ukupan iznos dodijeljenih sredstava korisnicama je 49.620,66 KM, što je 11,31% ukupnog iznosa isplaćenih sredstava. Podsticajna sredstva u izvještajnom periodu koristilo je ukupno 262 korisnika, a isplaćeno je 438.487,12 KM.

Iz Budžeta Grada Derventa u toku 2022. godine izdvojeno je i 68.000,00 KM za pomoć porodicama u kojima je u tekućoj godini rođeno dijete (133 porodice). Na ime novčanih pomoći za podršku pronatalitetnoj politici ( pomoći za vantjelesnu oplodnju ) Budžetom Grada za 2022. godinu planirano je 30.000,00 KM, a u izvještajnom periodu je isplaćeno 10.500,00 KM.

Skupština opštine Derventa i subjekti zaštite od nasilničkog ponašanja u porodici i rodno zasnovanog nasilja potpisali su 2009. godine P R O T O K O L o postupanju i saradnji nadležnih subjekata na zaštiti žrtava nasilja u porodici i rodno baziranog nasilja.

Potpisnici Protokola u okviru svojih nadležnosti, učestvuju u otkrivanju i suzbijanju svih oblika nasilja u porodici i rodno baziranog nasilja uz intenzivnu međusobnu saradnju, a u skladu utvrđenih normi i principa referalnih mehanizama na suzbijanju i sprečavanju nasilja i zaštiti žrtava nasilja u porodici.

U svojim aktivnostima navedene institucije sarađuju na taj način što je, između ostalog, formirana Savjetodavna grupa za pomoć i podršku žrtvama nasilja u porodici i rodno baziranom nasilju.

Savjetodavna grupa pruža stručnu pomoć Odboru za ravnopravnost polova na praćenju i izvještavanju Skupštine grada o stanju nasilja u porodici i rodno baziranog nasilja.

Opšti protokol o postupanju u slučajevima nasilja u porodici u Republici Srpskoj, potpisan je 2013. godine od strane Ministarstva porodice, omladine i sporta Republike Srpske, Ministarstva pravde Republike Srpske, Ministarstva unutrašnjih poslova Republike Srpske, Ministarstva zdravlja i socijalne zaštite Republike Srpske i Ministarstva prosvjete i kulture Republike Srpske.

Zakonom o izmjenama i dopunama Zakona o zaštiti od nasilja u porodici koji je donesen u 2019. godini ( „Službeni glasnik Republike Srpske“, broj 84/19) utvrđeno je sljedeće:

„ Na području jedinice lokalne samouprave zaključuje se protokol o postupanju i formira se grupa za koordinaciju i saradnju od predstavnika svih ustanova, organa i organizacija koje pružaju zaštitu, pomoć i podršku žrtvama nasilja u porodici.“ Ova grupa za koordinaciju i saradnju je formirana u zakonskom roku i obavlja svoje zadatke.

Prema podacima koje smo dobili od nadležnih institucija u izvještajnom periodu bila su dva slučaja smiještanja žrtava nasilja u porodici i rodno zasnovanog nasilja iz Dervente u sigurnu kuću.

Može se generalno reći da proces uvođenja principa ravnopravnosti polova u sve oblasti društvenog života zahtijeva, prije svega, djelovanje u smislu promjene svijesti i povećanja znanja o uzrocima i posljedicama diskriminacije po osnovu pola.

Stoga je ovo veoma dugotrajan proces koji uveliko zavisi od brojnih društvenih okolnosti i uticaja na globalnom, regionalnom i lokalnom nivou, te takođe zahtijeva korjenito restrukturisanje i reformu institucionalnih politika.

Opšti primjeri neravnopravnosti polova najuočljiviji su kada je u pitanju učešće žena u javnom i političkom životu, što je odraz njihovog položaja u društvu, a zatim njihovog položaja na tržištu rada, koji je karakterističan po višestrukoj opterećenosti žena u domenu tržišne ekonomije, zatim povećano nasilje nad ženama, uključujući i nasilje u porodici.

Može se konstatovati da su, između ostalih, razlozi nepotpune primjene Odluke o ravnopravnosti polova u Gradu Derventa sljedeći:

1.Nepoznavanje detaljne situacije po pitanju jednakosti i ravnopravnosti muškaraca i žena na lokalnom nivou

2.Nerazvijena javna svijest i izraženo nerazumijevanje o principima jednakosti i ravnopravnosti polova na lokalnom nivou

3. Nedovoljna budžetska sredstva za implementaciju Odluke ili inicijativa/projekata vezanih za ravnopravnost polova

Lokalna zajednica je plodno tlo za primjenu principa jednakosti i ravnopravnosti polova i to najviše u podizanju svijesti putem edukacije, donošenju specijalnih programa mjera za postizanje ravnopravnosti polova i vođenju statistike razvrstane po polu, kao i kreiranju inovativnih rješenja u saradnji institucija, civilnog i privatnog sektora koja će unaprijediti život lokalne zajednice.

**Obrađivač: Predlagač:**

**ODJELjENjE ZA PRIVREDU I**

**DRUŠTVENE DJELATNOSTI GRADONAČELNIK**